इसके ना होने से लड़की नाबालिग साबित नहीं होती; रेप के आरोपी को बरी किया
Bombay High Court's Decision on POCSO Case: Akal Daad Not a Deciding Factor for Victim's Age बॉम्बे हाईकोर्ट ने यौन अपराधों से बच्चों के संरक्षण अधिनियम (POCSO) के तहत दोषी ठहराए गए एक व्यक्ति को पिछले हफ्ते बरी कर दिया।
बॉम्बे हाईकोर्ट ने प्रोटेक्शन ऑफ चिल्ड्रन अगेंस्ट सेक्सुअल ऑफेंस (POCSO) के तहत दोषी ठहराए गए एक व्यक्ति को पिछले हफ्ते बरी कर दिया। मामले की सुनवाई कर रहीं जस्टिस अनुजा प्रभुदेसाई ने कहा कि सिर्फ अक्ल दाढ़ का न होना रेप पीड़ित की उम्र साबित करने के लिए पुख्ता सबूत नहीं है।
कोर्ट महरबान हसन बाबू खान की याचिका पर सुनवाई कर रही थी। बाबू खान ने रेप और POCSO एक्ट के केस में दोषी पाए जाने को लेकर हाईकोर्ट में अपील की थी। महरबान हसन पर शादी का झांसा देकर विक्टिम से शारीरिक संबंध बनाने का आरोप लगाया गया था।
लड़की के वकीलों के मुताबिक, विक्टिम 19 दिसंबर 2000 को पैदा हुई थी। उसने 25 मार्च 2016 को आरोपी को बताया था कि वह प्रेग्नेंट है। महरबान हसन ने कहा था कि वह उत्तर प्रदेश में अपने घर से रायगढ़ लौट आएगा और उससे शादी करेगा। लेकिन उसने शादी नहीं की और उसे इग्नोर करने लगा। परेशान होकर विक्टिम ने शिकायत दर्ज कराई थी, जिसके बाद आरोपी को गिरफ्तार कर लिया गया था।
2019 में डेंटिस्ट की गवाही के बाद आरोपी को सुनाई गई थी सजा
इस मामले में पीड़ित की उम्र का आकलन करने के लिए डेंटिस्ट की मदद ली गई थी। डेंटिस्ट ने क्लिनिकली और रेडियोग्राफिक दोनों तरह से जांच की। अपनी रिपोर्ट में डेंटिस्ट ने कहा था कि उन्हें पीड़ित की अक्ल दाढ़ यानी तीसरी दाढ़ नहीं मिली थी। इस आधार पर उन्होंने पीड़िता की उम्र लगभग 15 से 17 साल बताई थी।
महाराष्ट्र के रायगढ़ जिले की स्पेशल कोर्ट ने 18 दिसंबर 2019 को डेंटिस्ट की गवाही पर भरोसा करते हुए बाबू खान को दोषी ठहराया था। हालांकि, दोबारा सुनवाई के समय जब डेंटिस्ट की रिपोर्ट का क्रॉस एग्जामिनेशन किया गया तो उन्होंने यह कबूला कि 18 साल की उम्र के बाद किसी भी समय अक्ल दाढ़ निकल सकती है।
जस्टिस प्रभुदेसाई ने आरोपी की सजा रद्द की 
जस्टिस प्रभुदेसाई ने चिकित्सा न्यायशास्त्र किताब का जिक्र करते हुए कहा कि दूसरी दाढ़ 12 से 14 साल के बीच निकलती है, जबकि तीसरी दाढ़ (अक्ल दाढ़) 17 से 25 साल के बीच निकलती है।
अक्ल दाढ़ का निकलना ज्यादा से ज्यादा यह संकेत दे सकता है कि शख्स की उम्र 17 साल या उससे अधिक है। जबकि, अक्ल दाढ़ का न निकलना या न होना यह साबित नहीं करता है कि व्यक्ति की उम्र 18 साल से कम है।
जस्टिस प्रभुदेसाई ने कहा कि अभियोजन पक्ष ने पीड़ित की उम्र साबित करने के लिए गवाहों की जांच नहीं की, इसलिए सजा को रद्द करते हुए बाबू खान को बरी किया जाता है।
विक्टिम लड़की से शादी करना चाहता है आरोपी
आरोपी बाबू खान ने दावा किया कि वह पीड़ित से शादी करना चाहता था। उत्तर प्रदेश से लौटने के बाद उसने लड़की का पता लगाने की कोशिश की, लेकिन वह नहीं मिली और अचानक उसे पुलिस ने गिरफ्तार कर लिया। बाबू खान ने कहा कि वह अब भी उस लड़की से शादी करना चाहता है और उसके बच्चे की देखभाल भी करना चाहता है।
कोर्ट के फैसले से जुड़ी ये खबरें भी पढ़ सकते हैं....
बेटे के पासपोर्ट से पिता का नाम हटाने का आदेश, मां की याचिका पर HC का फैसला
दिल्ली हाईकोर्ट ने नाबालिग बेटे के पिता का नाम पासपोर्ट से हटाने का आदेश दिया। बच्चे की मां ने इसे लेकर कोर्ट में याचिका दायर की थी। मां ने कोर्ट को बताया था कि बच्चे के पिता ने उसे जन्म से पहले ही छोड़ दिया था। उसने बच्चे को सिंगल मदर के तौर पर अकेले ही पाला है। पूरी खबर पढ़ें... 
सुलह की गुंजाइश नहीं बची, तो SC तलाक मंजूर करेगा; पति-पत्नी को नहीं करना होगा 6 महीने का इंतजार
सुप्रीम कोर्ट की संवैधानिक बेंच ने तलाक को लेकर अहम फैसला सुनाया। कोर्ट ने कहा है कि अगर पति-पत्नी के रिश्ते टूट चुके हों और सुलह की गुंजाइश ही न बची हो, तो वह भारत के संविधान के आर्टिकल 142 के तहत बिना फैमिली कोर्ट भेजे तलाक को मंजूरी दे सकता है। इसके लिए 6 महीने का इंतजार अनिवार्य नहीं होगा। पूरी खबर पढ़ें...